|  |  |  |
| --- | --- | --- |
| HRVGRB | **REPUBLIKA HRVATSKA**  **G R A D Z A G R E B** |  |

na temelju točke 5. Zaključka o osnivanju i imenovanju Stručnog povjerenstva Grada Zagreba za procjenu šteta od prirodne nepogode - potresa

(Službeni glasnik Grada Zagreba 12/20)

o b j a v lj u j e

|  |
| --- |
| **JAVNI POZIV**  **za sastavljanje Popisa stručnih osoba za procjenu šteta od prirodne nepogode - potresa** |

|  |
| --- |
| **I. PREDMET I TRAJANJE JAVNOG POZIVA** |

Predmet ovog javnog poziva je sastavljanje Popisa stručnih osoba za procjenu šteta od prirodne nepogode – potresa (u daljem tekstu: Popis) koje mogu biti imenovane u Stručno povjerenstvo Grada Zagreba za procjenu šteta od prirodne nepogode – potresa.

Osobe koje se prijave na ovaj javni poziv uvrstiti će se na Popis ako zadovolje sve uvjete ovog javnog poziva.

Uvrštenje stručne osobe na Popis ne obvezuje Grad Zagreb na njegovo angažiranje i sklapanje ugovora.

**Prijava se podnosi u roku 15 dana od dana objave ovog javnog poziva na mrežnim stranicama Grada Zagreba (**[**www.zagreb.hr**](http://www.zagreb.hr)**) i tiskanim medijima/dnevnom tisku.**

|  |
| --- |
| **II. UVJETI ZA UVRŠTAVANJE NA POPIS** |

Podnositelji prijave su fizičke osobe koje moraju zadovoljavati sljedeće uvjete:

(1) opći uvjeti:

* da protiv podnositelja prijave nije doneseno pravomoćno rješenje o provođenju istrage, da ne postoji potvrđena optužnica, da nije donijeta presuda o izdavanju kaznenog naloga, da nije određena rasprava na temelju privatne tužbe niti je izrečena nepravomoćna presuda;

(2) stručna sprema:

- magistar/magistra, odnosno stručni specijalist/stručna specijalistica građevinske i/ili

arhitektonske struke

Uvjet magistra/magistre, odnosno stručnog specijaliste/stručne specijalistice, temeljem odredbe članka 35. stavka 1. Uredbe o klasifikaciji radnih mjesta u lokalnoj i područnoj (regionalnoj) samoupravi (Narodne novine 74/10 i 125/14), ispunjavaju i osobe koje su po ranijim propisima stekle visoku stručnu spremu.

(3) radno iskustvo:

- najmanje 3 godine radnog iskustva na odgovarajućim poslovima

|  |
| --- |
| **III. POSTUPAK IZBORA I NAKNADA STRUČNIH OSOBA ZA PROCJENU ŠTETA** |

Gradski ured za gospodarstvo, energetiku i zaštitu okoliša (u daljnjem tekstu: Ured) će obaviti provjeru pristiglih prijava s pripadajućom dokumentacijom.

Prijave s pripadajućom dokumentacijom Ured dostavlja na razmatranje Gradskom povjerenstvu Grada Zagreba za procjenu šteta od prirodnih nepogoda (u daljnjem tekstu: Povjerenstvo) koje predlaže gradonačelniku donošenje zaključka o utvrđivanju Popisa.

Stručne osobe uvrštene na Popis gradonačelnik će po potrebi imenovati u stručno povjerenstvo.

Grad Zagreb će s angažiranim stručnim osobama za procjenu šteta sklopiti ugovor kojim će se utvrditi međusobna prava i obveze.

Potpisivanjem ugovora stručne osobe za procjenu šteta se obvezuju da će pregledati i procijeniti štetu te obaviti i ostale zadaće utvrđene ovim javnim pozivom koje mu se dodijele u zadanom vremenskom roku i ostalim uputama, a za što će mu Grad Zagreb isplatiti naknadu.

Na temelju točke 7. Zaključka o osnivanju i imenovanju stručnog povjerenstva Grada

Zagreba za procjenu šteta od prirodne nepogode - potresa, stručna osoba za procjenu šteta ima pravo na naknadu za rad u bruto iznosu od 150,00 kuna po satu rada.

|  |
| --- |
| **IV. ZADAĆE STRUČNIH OSOBA ZA PROCJENU ŠTETA** |

Zadaće stručnjaka koji će biti angažirani kao stručne osobe za procjenu šteta u okviru ovog javnog poziva uključuju:

* pružanje stručne pomoći Gradskom povjerenstvu Grada Zagreba pri procjeni šteta od prirodnih nepogoda;
* pregled i fotodokumentiranje štete na licu mjesta sukladno prijavi u registar šteta;
* procjena štete sukladno Pravilniku o registru šteta od prirodnih nepogoda ( NN 65/19);
* ispunjavanje zapisnika;
* dostava izvješća o pregledanom objektu i izvršenoj procjeni štete nadležnom povjerenstvu.

|  |
| --- |
| **V.** **UVJETI ZA SPRJEČAVANJE SUKOBA INTERESA** |

Stručne osobe za procjenu šteta su dužne prilikom sklapanja ugovora potpisati Izjavu o povjerljivosti, nepristranosti i sprječavanju sukoba interesa te upozoriti na bilo koji potencijalni ili stvarni sukob interesa u kojem se mogu naći.

Ako stručna osoba za procjenu šteta prilikom dodjele prijava šteta uvidi da je s podnositeljem zahtjeva odnosno vlasnikom/suvlasnikom objekta srodnik po krvi u pravoj liniji ili pobočnoj liniji do drugog stupnja, srodnik po tazbini do drugog stupnja, bračni ili izvanbračni drug, bez obzira je li brak prestao, te posvojitelj ili posvojenik ili da postoji bilo koji drugi osobni interes koji bi se mogao smatrati štetnim za njegovu nepristranost i neovisnost, obavezan je tražiti izuzeće.

Ako stručna osoba za procjenu šteta ne potpiše navedenu Izjavu smatrat će se da je odustao od ugovora.

|  |
| --- |
| **VI.** **POSTUPAK PODNOŠENJA PRIJAVE** |

Prijava se podnosi Povjerenstvu putem Ureda na propisanome obrascu „Prijava za stručne osobe za procjenu šteta“ (Obrazac SO) uz propisanu dokumentaciju i prema istaknutoj uputi.

Uz Obrazac SO se prilaže sljedeća dokumentacija:

1. životopis (*europass* format na hrvatskome jeziku), original, s potpisom podnositelja prijave;
2. dokaz o stručnoj spremi (preslika diplome/a);
3. dokaz o ukupnome radnome iskustvu (preslika elektroničkog zapisa odnosno potvrde o podacima evidentiranim u matičnoj evidenciji Hrvatskoga zavoda za mirovinsko osiguranje, ne starijih od 30 dana od dana podnošenja prijave);
4. dokaz o radnome iskustvu na odgovarajućim poslovima (preslika ugovora o radu, ili rješenja o rasporedu, ili ovjerena potvrda poslodavca, ili slično, a koja sadržava vrstu poslova i vremenska razdoblja u kome je podnositelj prijave obavljao navedene poslove);
5. preslika uvjerenja o nevođenju kaznenog postupka, ne starijeg od 6 mjeseci od dana podnošenja prijave;

Obrazac SO je potrebno preuzeti sa mrežnih stranica Grada Zagreba ([www.zagreb.hr](http://www.zagreb.hr)) te isti dostaviti elektronskim putem na email: gospodarstvo@zagreb.hr ili putem pošte s naznakom "Prijava za stručnu osobu za procjene šteta ” na adresu:

**GRAD ZAGREB**

**GRADSKI URED ZA GOSPODARSTVO, ENERGETIKU I ZAŠTITU OKOLIŠA**

**10000 Zagreb, Trg Stjepana Radića 1**

Rok za dostavu prijava je30. srpnja 2020.

KLASA: 023-05/20-003/9

URBROJ: 251-09-41-20-6

Zagreb, 15. srpnja 2020.